P6_TA(2005)0243

Azerbaidžan

Euroopan parlamentin päätöslauselma Azerbaidžanista

Euroopan parlamentti, joka

- ottaa huomioon aiemmat päätöslauselmansa Azerbaidžanista ja Etelä-Kaukasuksesta ja etenkin neuvostolle 26. helmikuuta 2004 esittämänsä suosituksen Euroopan unionin Etelä-Kaukasuksen-politiikasta [1],

- ottaa huomioon 20. marraskuuta 2003 antamansa päätöslauselman [2] aiheesta "Laajempi Eurooppa ja naapuruus: uusi kehys suhteille EU:n itäisiin ja eteläisiin naapureihin",

- ottaa huomioon Azerbaidžanin kanssa tehdyn kumppanuus- ja yhteistyösopimuksen, joka tuli voimaan 1. heinäkuuta 1999 ja joka edellyttää demokratian, kansainvälisen oikeuden periaatteiden sekä ihmisoikeuksien kunnioittamista,

- ottaa huomioon Azerbaidžania koskevan 2. maaliskuuta 2005 esitetyn komission maaraportin,

- ottaa huomioon EU:n yleisten asioiden ja ulkosuhteiden neuvoston päätelmät 25. ja 26. huhtikuuta 2005 sekä Euroopan unionin puheenjohtajavaltion 24. toukokuuta 2005 antaman julkilausuman Bakun tapahtumista,

- ottaa huomioon Venetsian komission ja Etyj:n/ODIHR:n 1. kesäkuuta 2005 antamat yhteiset suositukset Azerbaidžanin vaalilaista ja vaalihallinnosta sekä Etyj:n 4. helmikuuta 2005 esittämän kertomuksen oikeudenkäyntien seurannasta Azerbaidžanissa,

- ottaa huomioon Bakussa 18. ja 19. huhtikuuta 2005 kokoontuneen EU:n ja Azerbaidžanin parlamentaarisen yhteistyökomitean 6. kokouksen suositukset,

- ottaa huomioon Azerbaidžanin sisällyttämisen unionin naapuruuspolitiikkaan ja päätöksen toteuttaa Etelä-Kaukasuksen kolmea maata koskevia toimintasuunnitelmia,

- ottaa huomioon Azerbaidžanin jäsenyyden Euroopan neuvostossa, Euroopan ihmisoikeusyleissopimuksen sekä Euroopan neuvoston parlamentaarisen yleiskokouksen monet päätöslauselmat Azerbaidžanin tilanteesta,

- ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen (ICCPR) ja etenkin sen 19 ja 21 artiklan, joilla varmistetaan sanavapaus ja rauhanomaisen kokoontumisen vapaus;

- ottaa huomioon EU:n puheenjohtajavaltion 19. toukokuuta 2005 esittämän Azerbaidžania koskeneen lausunnon, jossa kiitettiin presidentti Ilham Alijevin asetusta Azerbaidžanin vaalimenettelyn parantamisesta,

- ottaa huomioon työjärjestyksen 115 artiklan 5 kohdan,

A. panee merkille, että Bakun pormestari kielsi oppositiopuolueita järjestämästä joukkokokousta Bakussa 21. toukokuuta 2005, mikä oli vastoin samana vuonna 12. toukokuuta 2005 annettua presidentin asetusta, jossa määrättiin paikallishallinto sallimaan poliittiset joukkokokoukset ja osoittamaan niille sopivat paikat,

B. panee merkille, että opposition yritys järjestää joukkokokous Bakussa 21. toukokuuta 2005 johti väkivaltaan ja poliisien koviin otteisiin, jotka kohdistuivat toimittajiin sekä joukkokokoukseen osallistuneisiin henkilöihin, joista monet olivat pidätettyinä useiden päivien ajan,

C. toteaa, että 31. toukokuuta 2005 Azerbaidžanin viranomaiset pidättivät kymmeniä nuoria aktivisteja lentolehtisten levittämisestä,

D. toteaa, että oppositio järjesti uuden mielenosoituksen Bakussa 4. kesäkuuta 2005 ilman välikohtauksia sen jälkeen, kun viranomaisten kanssa oli päästy sopimukseen,

E. panee merkille, että EU:n edustajat ovat ilmaisseet huolensa protestoijien ja oppositiojohtajien pidättämisestä näiden käyttäessä oikeuttaan kokoontumisvapauteen, vaikka vapaus ilmaista poliittinen mielipiteensä on yksi tärkeimmistä vapauksista kaikissa demokraattisissa yhteiskunnissa,

F. toteaa, ettei tämä ollut ensimmäinen kerta, kun viranomaiset ovat käyttänet liiallista voimaa opposition tukahduttamisessa; panee merkille, että lokakuussa 2003 laajalti arvosteltuihin presidentinvaaleihin liittyneiden levottomuuksien jälkeen seitsemän opposition jäsentä pidätettiin ja heille annettiin viiden vuoden vankilatuomiot, vaikkakin heidät armahdettiin myöhemmin,

G. toteaa, että joulukuun 2004 kunnallisvaaleja koskeneiden Etyj:n johtopäätösten mukaan vaalit eivät monilta osin täyttäneet kansainvälisiä demokraattisten vaalien vaatimuksia, vaikka vaalipäivää pidettiinkin yleisesti tyydyttävänä ja vaikka raportoitiinkin joistakin teknisistä parannuksista edellisiin vuonna 2003 järjestettyihin presidentinvaaleihin nähden,

H. panee merkille, että presidentti Ilhan Alijev antoi marraskuun parlamenttivaaleihin liittyen 12. toukokuuta 2005 määräyksen vaalimenettelyjen parantamisesta Azerbaidžanin tasavallassa,

I. katsoo Etyjin raportissa oikeudenkäyntien seurannasta Azerbaidžanissa olevien johtopäätösten osoittavan, että joissakin tärkeissä suhteissa oikeudenkäynnit rikkoivat voimassa olevia Azerbaidžanin lainsäädännön vaatimuksia sekä ihmisoikeuksia ja oikeusvaltiota koskevia maan kansainvälisiä sitoumuksia,

J. toteaa, että toimittajat ovat kokeneet maan lehdistönvapauden jatkuvan ja huolestuttavan heikkenemisen,

K. panee merkille yleisesti vaikean sosiaalisen ja poliittisen tilanteen liittyen ratkaisemattomaan Vuoristo-Karabahin konfliktiin, joka on johtanut valtavaan pakolaisten ja sisäisesti siirtymään joutuneiden henkilöiden ongelmaan maassa,

1. pahoittelee Bakun pormestarin päätöstä evätä lupa opposition joukkokokoukselta, joka oli määrä järjestää 21. toukokuuta 2005, ja tuomitsee jyrkästi poliisin kohtuuttoman voimankäytön opposition jäseniin ja nuorisoaktivisteihin, jotka ovat toteuttaneet oikeuttaan mielipiteenvapauteen ja rauhanomaiseen kokoontumiseen;

2. toteaa, että oppositioaktivistien pidättäminen ja vangitseminen on ollut poliittista, ja pitää myönteisenä kaikkien pidätettyjen vapauttamista ja kehottaa tekemään täyden tutkimuksen tapahtumista sekä poliisin vastuusta;

3. tuomitsee jyrkästi toimittaja Elmar Husejnovin tämän vuoden maaliskuussa tapahtuneen murhan ja ilmaisee jälleen tukensa moniarvoisuudelle, demokratialle ja oikeusvaltiolle; kehottaa viranomaisia tekemään kaiken voitavansa syyllisten saattamiseksi oikeuden eteen; kehottaa hallitusta poistamaan tiedotusvälineiden rajoitukset, lopettamaan sellaisten toimittajien ahdistelun, pelottelun ja vangitsemiset, jotka uskaltavat arvostella hallitusta, ja kehottaa suojelemaan työtään tekevien toimittajien henkilökohtaista turvallisuutta ja ammatillista koskemattomuutta;

4. kehottaa Azerbaidžania turvaamaan oikeuslaitoksen riippumattomuuden ja takaamaan pidätettyinä oleville henkilöille luonnostaan kuuluvat ja luovuttamattomat perusoikeudet; kehottaa viranomaisia ryhtymään toimiin oikeudenkäynneissä havaittujen puutteiden korjaamiseksi ja kehottaa hallitusta toteuttamaan tähän liittyen Euroopan neuvoston suositukset poliittisten vankien kohtelusta nyt, kun on esitetty paljon uskottavia väitteitä kidutuksesta ja epäasianmukaisesta kohtelusta;

5. pitää myönteisenä Azerbaidžanin viranomaisten päätöstä armahtaa 114 henkilöä, jotka vangittiin vuoden 2003 presidentinvaaleja välittömästi seuranneiden julkisten levottomuuksien yhteydessä, mukaan lukien vangit, jotka Euroopan neuvosto katsoi olevan poliittisia vankeja, sekä seitsemän oppositiojohtajaa, jotka oli tuomittu osallistumisesta joukkomielenosoituksiin; katsoo, että tämä saattaa merkitä myönteistä askelta kohti poliittista moniarvoisuutta Azerbaidžanissa, ja kehottaa vapauttamaan kaikki jäljellä olevat poliittiset vangit;

6. pitää myönteisenä presidentin asetusta, jolla toimeenpanevia viranomaisia määrätään takaamaan kokoontumisvapaus, tarkkojen äänestysluettelojen laatiminen, kunkin ehdokkaan yhtäläinen pääsy tiedotusvälineisiin samoin kuin se, että kansalaisia ei vainota heidän poliittisten kantojensa vuoksi; kehottaa viranomaisia takaamaan, että tämä asetus ja muut uudistukset pannaan täysin toimeen kansainvälisten normien mukaisesti joka tasolla;

7. kehottaa hallitusta takaamaan, että tulevat parlamenttivaalit marraskuussa 2005 ovat vapaat ja oikeudenmukaiset ja että opposition aktivisteihin ja ehdokkaisiin ei kohdisteta minkäänlaista painostusta;

8. pyytää kaikilta osapuolilta uusia ponnistuksia hallitsevan puolueen ja oppositiopuolueiden välisissä neuvotteluissa tarkoituksena parantaa vaalimenettelyä kohtaan tunnettua luottamusta sekä minimoida vilpin mahdollisuus;

9. kehottaa lähettämään maahan vaalien yhteydessä riittävän määrän kansainvälisiä tarkkailijoita ja kehottaa lähettämään vaaleihin myös Euroopan parlamentin valtuuskunnan;

10. katsoo, että Azerbaidžania koskevan toimintaohjelman pitäisi keskittyä siihen, että saadaan aikaan todellinen demokratia sekä ihmisoikeuksien ja oikeusvaltion kunnioittaminen; kehottaa tähän liittyen komissiota koordinoimaan toimiaan Euroopan neuvoston kanssa ja pyrkimään kaikin tavoin tukemaan ja kehittämään Azerbaidžanin haurasta kansalaisyhteiskuntaa;

11. tukee Azerbaidžanin hallituksen ja Etyj:n/ODIHR:n sekä Euroopan neuvoston Venetsian komission välistä jatkuvaa vuoropuhelua ja pitää myönteisenä ODIHR:n tarpeiden arviointivaltuuskunnan raporttia kesäkuussa;

12. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille, Azerbaidžanin tasavallan presidentille, hallitukselle ja parlamentille sekä Etyj:n ja Euroopan neuvoston parlamentaarisille yleiskokouksille.

[1] EUVL C 98 E, 23.4.2004, s. 193.

[2] EUVL C 87 E, 7.4.2004, s. 506.

--------------------------------------------------